**Dalbe flori ale iubirii**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Voi veni să te colind

Când pe ceruri aurora

O să-mi ceară să-ți aprind

Stelele. Oprește ora

Ce se joacă viscolind

Sufletul acesta care

Te adună-ntr-un colind,

Dragul meu din depărtare.

Hai, deschide-mi să îți las

Stelele pe prag, iubite,

Că din toate ne-au rămas

Drumurile pietruite

Cu argint și rozmarin,

Și cu doruri fără seamăn...

Dalbe flori și linu-i lin,

Eu cu nimeni nu te-aseamăn.

- Te aștept să vii cu drag

Când se lasă înserarea

Stelele prinse-n șirag

Îți vor lumina urarea.

Eu voi pune în pahar

Vinul fiert cu scorțișoară,

Cu iubire-am să-ți prepar

Leacuri pentru inimioară.

Voi deschide ușa larg

Să pășești desculță-n casă

Și când stele se sparg

Te voi îmbrăca mireasă

Cu flori dalbe în ajun

Voi împodobi cărarea

Să ne fie Moș Crăciun

Totdeauna sărbătoarea.

Liliana Trif Ioan Grigoraș

Crăciun fericit tuturor!